Dan Barna, președintele USR: Implicarea limitată în lupta cu PSD a arătat că este o strategie falimentară

”Implicarea limitată în lupta cu PSD a arătat că este o strategie falimentară și că democrația și statul de drept sunt obligate să facă pași înapoi în România”, a declarat președintele USR, Dan Barna, pentru G4Media.ro. ”Soluția este referendum prin care cetățenii să poată răspunde dacă vor un stat infracțional pe modelul Dragnea – Tăriceanu sau un stat în care să nu avem penali în funcții publice. România este de un an și jumătate în stradă, este o tensiune înfiorătoare în societate și s-a ajuns aici pentru că condamnați penal conduc România și au transformat institutțiile statului în casa de avocatură a lui Liviu Dragnea”, a mai spus Barna.

Barna a mai declarat, luni, citat de Agerpres, că hotărârea preşedintelui Klaus Iohannis de a semna revocarea din funcţie a procurorului-şef al DNA, Laura Codruţa Kovesi, este un lucru normal, acesta respectând o decizie a Curţii Constituţionale.

„Preşedintele a respectat o decizie a Curţii Constituţionale, un lucru normal. Dincolo de asta însă lucrurile sunt mult mai grave şi contextual este mult mai grav. În momentul de faţă este fundamental necesar ca România să organizeze referendumul pe Justiţie, iniţiativa cetăţenească ‘Fără penali în funcţii publice’, pe care USR-ul o susţine cu toate resursele. Trebuie să devină o prevedere constituţională pentru că România a ajuns aici având penali în funcţii publice”, a precizat Barna, pentru AGERPRES.

El a adăugat că decizia preşedintelui Iohannis este una conjuncturală, care arată „cât de profundă este problema”

„Decizia aceasta, care este decizie conjuncturală, arată cât de profundă este problema. Avem de un an şi jumătate cetăţeni în stradă, avem proteste aproape continue în societatea românească şi de fapt subiectul real este ce fel de ţară trebuie să fie România din punct de vedere al Justiţiei. Există o tensiune în societate şi de aceea noi considerăm necesară obligativitatea organizării referendumului pe Justiţie, pentru că cetăţenii trebuie să se exprime ei, din acest moment, dacă vrem un stat infracţional pe care ni-l propun domnii Dragnea şi Tăriceanu, sau vrem un stat în care democraţia şi domnia legii să continue să existe”, a susţinut Barna.

Preşedintele Klaus Iohannis a semnat, luni, decretul de revocare a Laurei Codruţa Kovesi din funcţia de procuror-şef al DNA.

„În executarea deciziei Curţii Constituţionale nr. 358/2018, preşedintele României, domnul Klaus Iohannis, a semnat, astăzi, decretul de revocare a doamnei Laura Codruţa Kovesi din funcţia de procuror-şef al Direcţiei Naţionale Anticorupţie”, a anunţat purtătorul de cuvânt al şefului statului, Mădălina Dobrovolschi.